De bynære havnearealer mellem Dokk1 og Navitas er designet, så der er plads til mange gående med store arealer og udsigt over vandet.

Designet er lavet ud fra en shared space-tankegang, der betyder, at trafikanter skal deles om pladsen og indordne sig efter hinanden. Men det har givet problemer for især cyklisterne.

LÆS OGSÅ: På jagt efter tydelige cykelstier og lys

Nu overtager kommunen driften og lover bedre forhold for alle.

“Det bliver vi simpelthen nødt til,” siger Pablo Celis, der er projektleder for cykelby Aarhus i Aarhus Kommune.

“Vi kan jo se, at det ikke duer dernede. Vi får også indrapporteringer på ulykker. Både faldulykker og folk som cykler ind i de små lygter og det ene og det andet.”

Tydelige stier er løsningen

Kommunen overtager officielt området til drift i år. Det ser ud til, at man fremover kan forvente synlige sti-forhold for cyklisterne i området. Det, mener Pablo Celis, vil løse langt de fleste problemer.

"Noget af det første, vi skal have gjort, er at tydeliggøre alle færdselsarealerne. Det er især vigtigt, at vi får tydeliggjort, hvor cyklisterne færdes, og hvem der har vigepligt for hvem. Med det har vi løst 90 procent af problemerne dernede. Når der er en tydelig cykelsti, ved man også som fodgænger, at man skal se sig for,” siger Pablo Celis.

Arkitekt Kristine Jensen kan godt frygte, at ændringerne sker for hurtigt. Hun har Kristine Jensens tegnestue, som vandt projektkonkurrencen i 2009 med deres bud på, hvordan området skulle se ud.

“Når man laver forandringer, tager det tid at falde på plads. Måske skal vi se, hvad de nye tiltag giver, før vi laver det hurtigt om igen. Jeg synes nogle gange, det bliver for hurtige løsninger,” siger Kristine Jensen og pointerer, at pladsen jo er tiltænkt de gående.

“Jeg er ikke altid helt enig i, hvad cyklisterne og bilisterne siger,” siger hun.

Slut med shared space

Pablo Celis vil arbejde på at få tydeliggjort cykelstierne og gjort op med shared space-takegangen.

“Ideen om shared space virker fint i en gågade som for eksempel Ryesgade, hvor al kørsel er tilladt. Her kan folk godt finde ud af at indordne sig, fordi de ved, det er på de gåendes præmisser. Men i det her område har det vist sig, at der simpelthen ikke er fodgængere nok til, at man får den opfattelse, siger Pablo Celis og pointerer, at de ikke så tydelige cykelstier har voldt problemer.

“Der er de her vejsøm, der er plantet forskellige steder, som skal lede dig igennem. Men det er der jo ingen, der rigtig forstår. Hverken cyklister eller fodgængere. Derfor får vi det enorme tumult dernede, der gør, at det opleves totalt kaotisk af alle.”

LÆS OGSÅ: Vejene i Uniparken er blevet til cykelgader

En af grundene til, at det ikke virker efter hensigten, er, at planerne ikke har været fulgt helt præcist, mener Kristine Jensen.

“Jeg synes ikke, man har fulgt designet helt som det ser ud i dag. Der er blevet ændret i nogle trafikale forhold. Blandt andet er der kommet andre kryds og bilruter ind, som gør, at det er ret problematisk at få ideen om shared space til at fungere optimalt. Når man lægger nye detaljer ind, så går det ikke altid tip top,” siger Kristine Jensen.

Går mod lysere tider

Problemet med den dårlige belysning på området er opstået, efter at Letbanens lysmaster er sat op, forklarer Pablo Celis.

“Jeg har været dernede og se med mine egne øjne, for vi har oplevet en del, der har følt sig ret utrygge, selvom der er belysning langs stierne derned. De lysmaster, der er sat op i forbindelse med Letbanen, lyser ret kraftigt. Men de gavner ikke dem, som færdes på pladserne dernede – tværtimod. De suger lys væk fra de mørke arealer. Det betyder, at de omkringliggende arealer føles mørke, selvom der er belysning, fordi der er så meget lys omkring Letbanen.”

Men det er noget af det, som der også vil blive kigget på, lover han. Også længere ude ved kajkanten, hvor der i øjeblikket stort set ikke er nogen belysning.